  Туспуктэм: Удмуртиысь тӧролэн но кивалтэтлэн пресс-службазы Майя Бывальцева Удмуртилэн шоркараз «Тол Бабайлэн трамваез» ветлыны кутскиз. Тол песятайлэн буёлъёсыныз чебертэм трамвай 1-тӥ южтолэзёзь котькуд нунал 5 номеро маршрутын ужалоз, куддыр отысь ассэ Тол Бабаез но пумитаны луоз. Со сярысь элькун тӧролэн но кивалтэтлэн пресс-службазы ивортӥз. « Трамвай туризмъя интылы пӧрмиз, кытын одӥгзэ тужгес тодмо удмурт героез пумитаны, туспуктэм лэсьтыны, Тол Бабайлэн пӧртмась кузь бодыез бо рды кутскыса, мар ке сярысь курыны луоз » Юлия Бадаш, Удмуртиысь туризмъя агентстволэн кивалтӥсез Витетӥ маршрут юнме шорысь быръемын ӧвӧл. Со карысь тужгес кузез маршрут луэ, Ижкарлэн шор ульчаостӥз ортче, солэн сюрес вылаз трос школаос но нылпи садъёс. « Ми тодӥськом, котькуд нунал 5 номеро маршрутэтӥ трос пиналъёс ветло шуыса. Та нуналъёсы соослэн Тол Бабаен пумиськыны луонлыксы кылдоз. Удмурт выжыкыл песятаен пумиськон пичи пассажиръёсмы понна бадӟым кузьым луоз шуыса оскиськом » Лариса Рожина, «ИжГЭТ» муниципал предприятилэн кивалтӥсезлэн воштӥсез Трамвайын почта ящик ошемын, отчы Тол Бабайлы гожтэтъёсты лэзьыны луэ. Нош ассэ выжыкыл песятаез травамвайын 16-тӥ шуркынмонэ вылысь адыны луоз шуыса чаклало. Тодэ вайытом, 9-10 толсуре Удмуртиын «Выжыкылысь геройёс Тол Бабайлэн вордскем шаераз» XII улосвылкуспо фестиваль (0+) ортчоз. Нырысетӥ нуналаз шулдыръяськонъёс Шарканын Тол Бабайлэн юртъераз радъяськозы, нош 10-тӥ толсуре – Удмуртиысь циркын. Тегъёс: ТолБабай Трамвай Лулчеберет Ижкар Удмуртия  